b"\n_START_ARTICLE_\nErmita de Sant Blai (l'Aleixar)\n_START_SECTION_\nHist\xc3\xb2ria\n_START_PARAGRAPH_\nLes refer\xc3\xa8ncies m\xc3\xa9s antigues les proporcionen uns cairons de fusta policromada que en revelen un origen medieval. Ple que fa a documentaci\xc3\xb3, la m\xc3\xa9s antiga \xc3\xa9s un pergam\xc3\xad de l'any 1341 a trav\xc3\xa9s del qual Maria, esposa de Guillem Tost de l'Aleixar, deixa un testament._NEWLINE_L'any 1501 un pergam\xc3\xad ens informa que estava mancada de llum i ornaments i a Tarragona s'autoritza la petici\xc3\xb3 d'almoines per poder dotar-la d'aquests elements. L'any 1655 trobem que en la Mem\xc3\xb2ria dels censos de Sant Mart\xc3\xad, Pere Alberich, pag\xc3\xa8s d'Aleixar, crea un censal de propietat a favor de l'ermita de Sant Blai, i el llibre del Consell el 1678 refereix uns pagaments que la vila ha prom\xc3\xa8s a l'ermit\xc3\xa0 i li adverteixen un any despr\xc3\xa9s que la seva filla i el seu gendre visquin a casa seva i no a l'ermita._NEWLINE_Les vicissituds del segle XX van motivar que, despr\xc3\xa9s de la Guerra Civil Espanyola, de l'interior de l'ermita no en qued\xc3\xa9s res i despr\xc3\xa9s fos necessari fer una s\xc3\xa8rie d'actuacions encaminades a superar-ne les conseq\xc3\xbc\xc3\xa8ncies: es va dur a terme l'acte simb\xc3\xb2lic de reposici\xc3\xb3 de la imatge del sant; es va dotar d'una mesa el 1945 (obra encarregada a l'escultor Modest Gen\xc3\xa9 per a la parr\xc3\xb2quia i col\xc2\xb7locada despr\xc3\xa9s a l'ermita); l'any 1953 s'hi celebraren festes solemnes amb ocasi\xc3\xb3 de la restauraci\xc3\xb3; el 1981 es va refer la teulada; el 1983 hi va haver subministrament d'aigua i el 1997 l'ermita es va enrajolar amb pedra natural."